Die Kaapse Afrikaanse Eisteddfod is die oudste Afrikaanse eisteddfod in Suid-Afrika en is die eerste keer in 1927 aangebied. Die Eisteddfod het voortgespruit uit die Afrikaanse afdeling van die Suid-Afrikaanse Eisteddfod en was die geesteskind van mnr. J.J. Jordaan, skoolhoof van Hoërskool Jan van Riebeeck en voorsitter van die Kaapse tak van die Suid-Afrikaanse Onderwysersunie, wat reeds van omstreeks 1922 verantwoordelik was vir bogenoemde afdeling. Toe die tweetalige eisteddfod in 1927 nie plaasvind nie, het 'n klompie Kaapse Afrikaanssprekendes die geleentheid aangegryp en die eerste aflewering van die Afrikaanse kunswedstryd het op Saterdag 15 Oktober 1927 in Kaapstad begin. Daar was amper 400 inskrywings. Tien jaar later het dit reeds op 1 300 gestaan Dit is in sy geheel deur die Huisgenoot geborg. Tydens die eerste jaar was daar afdelings vir musiek, letterkunde en voordrag, soos die gebruik was tydens die Suid-Afrikaanse Eisteddfod, maar ook die nuwe afdeling "handearbeid", wat tekenwerk, naaldwerk, houtwerk en metaalwerk ingesluit het. Die destydse senator C.J. Langenhoven was die eerste erevoorsitter.